ሻለቃ ዳዊት፡ እወ፤ ኣዝዩ'ምበር። ኣብዚ ሕዚ እዋን ኩነታት ምምዝባል እንተርኢና፤ ቅድሚ ቀዳማይ ሚኒስተር ኣብዪ ኣሕመድ'ውን ዝነበረ እዩ። ሕዚ ግን፤ እናገደደ መጺኡ ኣብ ኣፍሪቃ እታ ዝዓበየ ቁጽሪ ተመዛበልቲ ዘለዋ ሃገር ኢትዮጵያ እያ። ክሳብ ኣርባዕተ ሚልዮን ህዝቢ ተመዛቢሉ'ሎ። ብሓፈሻ ውሕስነት ናይታ ሃገር ክንርኢ ከለና ድማ፤ ብናጽነት ምንቅስቓስ ክትገብር ኣይትኽእልን። ከምዚኦም ዝበሉ ነገራት ዝፍጠሩ ድማ ኣብ ከም ደቡብ ሱዳን፣ ሶማልያን ማእከላዊ ኣፍሪቃን ኣብ ዝኣመሰላ ዝፈሸላ ሃገራት እዩ። ብውልቀሰብ'ውን እንተሪኢናዮ፤ ኩሉ ሰብ ኣብ ስግኣት እዩ ዝነብር ዘሎ።ክኣቱን ክውጽእን ይሰግእ። ካልእ ተሪፉ፤ መድሓኒትን ነዳድን ጥራሕ ዘግዝእ እምበር፤ ሸርፊ ወጻኢ ከምዘየለ ብሄራዊ ብንኪ ኣፍሊጡ'ሎ። እታ ሃገር፤ ብናተይ ዕድመ ብዘበን ሃይለስላሴ፣ ብደርጊ ኮነ ኣብ ኢህወዴግ ናብ ከምዚ ዝበለ ዘሻቕል ኩነታት በጺሓ ኣይትፈልጥን። ምንጪ ስእሊ, Dawit Weldegiyorgis Facebook page እዚ ጸገም ካብ ቀደም ጀሚሩ ክእከብ ዝጸንሐ እንድዩ፤ ብኸመይ እዩ ሕዚ ዘሻቕል ኮይኑ?
